Курчалойн кIоштан Цоцин эвлахь къепедацарш дуьйладелчахьана а ладегIамехь еха нохчийн юкъаралла. МогIарерчу наха, дукха тIех гIарбийла а ца хIуьттуш, хьасартне бийцаре беш бу цигахь тергалбелла бохуш, официалан хьостанаша Iорабаьхна карзахе хиламаш. Цхьаберш даггара теша цигахь мел хилларг ма- диццара ду бохучух, кхиберш шеконаша огу. Цхьаболчара кхайкхош мел дерг бакъ делахь даггара наьIалт олу маьршачу нахана зуламе дала тарлуш долу,бохаме хIума юьхьар а лаьцна,герзах гIортор а йина, арабевллачу кегийрхошна,ткъа кхиболчара юха а шеконе дохку,цаьрца бозабелла хиллера бохуш иттаннашкахь, ткъаннашкахь, тайп-тайпанчу ярташкара адамаш лецар. Кеп-кепарчу хьостанаша чIагIдарца лецначеран терахь кхузткъанера бIенне кхаччалц ду. «Валлай, биллай цхьаъ дан гIерташ ца хиллехь лоьцур ма бацара! Суна и бакъ моьттур дацара сан сайн чохь бацахьара и мажош ерш. Сан вешин ши кIант ву-кх, тхан Iедал ду схьадогIур долуш,тIаккха хуур ду шуна бохуш Iаш! Сан ваша стаг вац уьш совцо! Валлай вац-кх! Ишта совцо да воцуш лела хир бу-кх уьш а». Ша ях мел ло а юх-юха а шовкъе а юьйлуш, и къамел динарг ю 58 шарера Новр гIалин кIоштера яхархо Зараъ.